REUNIUNEA EUROMED - 10 ANI DE LA LANSAREA PARTENERIATULUI EURO-MEDITERANEAN

1. Preambul

1.1. Cadrul de cooperare Euro-Mediteraneană

Regiunea Mediteraneană reprezintă o zonă de importanţă strategică pentru Uniunea Europeană, identificată drept o prioritate în domeniul relaţiilor externe. 

Încă de la începutul anilor ’70, majoritatea statelor mediteraneene, care nu erau membre ale Comunităţilor Europene (CE), aveau relaţii contractuale definite cu acestea. Evoluţiile ulterioare, mai ales conflictul arabo-israelian şi criza petrolului, au evidenţiat necesitatea unei politici mai clare şi mai coerente a CE faţă de statele din zonă, concretizate în cele din urmă prin a doua generaţie de Acorduri de Cooperare (comerţ, cooperare economică şi asistenţă), încheiate bilateral cu Algeria, Maroc, Tunisia (1976) şi Egipt, Liban, Iordania şi Siria (1977). Pe fondul deplasării, după 1989, a interesului CE spre Europa Centrală şi de Est, unele state membre (Franţa, Spania) au făcut demersuri pentru realizarea unui anumit paralelism între politica faţă de zona din Sud şi cea faţă de Est – evidenţiind importanţa regiunii sudice pentru securitatea europeană.

Dorinţa ambelor părţi (Nord şi Sud) de a imprima un caracter sistematic şi substanţial dialogului şi cooperării s-a reflectat în semnarea Declaraţiei de la Barcelona (27 noiembrie 1995) şi, odată cu aceasta, lansarea Parteneriatului euro-mediteranean (numit frecvent Procesul Barcelona), care abordează într-o relaţie de parteneriat (bi - şi multilateral) interese ale statelor membre UE şi ale celor 10 state partenere.

1.2. Principalele obiective ale Procesului Barcelona 


1. Crearea unui spaţiu comun de pace şi stabilitate în arealul euro-mediteranean, bazat pe principii fundamentale, inclusiv respectul pentru drepturile omului şi democraţie (parteneriat politic şi de securitate);


2. Crearea unei zone de prosperitate prin stabilirea treptată a unei zone de liber schimb între UE şi statele partenere, cât şi între statele partenere, obiectiv însoţit de sprijin financiar substanţial din partea UE (parteneriat economic şi financiar); 


3. Dezvoltarea resurselor umane, promovarea schimburilor culturale şi apropierea popoarelor din regiune; dezvoltarea unei societăţi civile libere (parteneriat social, cultural şi umanitar).

1.3. Monitorizarea evoluţiei procesului

Declaraţia de la Barcelona stabileşte un mecanism care asigură transpunerea în practică a obiectivelor şi principiilor pe care le stipulează. Ea a fost însoţită de un Program de lucru care defineşte patru instrumente de monitorizare a evoluţiei procesului :


1. întâlniri periodice ale miniştrilor de Externe din cele 27 de state - monitorizează aplicarea Declaraţiei de la Barcelona şi definesc acţiunile ce trebuie întreprinse pentru atingerea obiectivelor;


2. “Comitetul EUROMED pentru Procesul Barcelona”, la care participă Troika UE la nivel înalt şi câte un reprezentant de acelaşi nivel din fiecare stat partener mediteranean - se întruneşte la fiecare trei luni, pregăteşte întâlnirile miniştrilor de Externe şi evaluează realizările obiectivelor Procesului Barcelona;

 
3. un directorat distinct în cadrul Direcţiei Generale Relaţii Externe a Comisiei Europene - responsabil, din partea UE, cu pregătirea întâlnirilor de la punctele 1 şi 2. Gestionarea financiară a Parteneriatului revine Europe Aid Cooperation Office; 


4. întâlniri ad-hoc la nivel de miniştri din domeniile identificate ca fiind de interes, înalţi funcţionari, reprezentanţi ai administraţiei sau societăţii civile - aplică acţiunile stabilite de miniştrii de Externe.

1.4. Obiectivele summit-ului de la Barcelona

Summitul de la Barcelona, desfăşurat în perioada 28-29 noiembrie a.c., a semnificat consolidarea politică a procesului de cooperare regională iniţiat în 1995, când Spania a deţinut preşedinţia Uniunii Europene. 

Obiectivul principal al reuniunii a fost acela de a imprima o nouă dinamică procesului de creare a unui spaţiu comun de pace, stabilitate şi prosperitate în bazinul Mediteranei. Reuniunea a avut în vedere ajungerea la un acord în vederea realizării unui parteneriat de lungă durată, în spiritul Declaraţiei de la Barcelona, din 1995.

De la crearea Procesului de la Barcelona au avut loc pe scena internaţională şi în cadrul Uniunii Europene importante schimbări care au impus revizuirea şi crearea unor noi coordonate pentru acest parteneriat. Extinderea UE şi începerea negocierilor de aderare cu noi state a făcut ca numărul membrilor Parteneriatului euro-mediteranean
 să crească de la 27 la 38. A fost necesară o mai strânsă cooperare în domenii noi precum acţiunile comune în problema imigraţiei şi a securităţii, în ideea de a face faţă noilor ameninţări la nivel global. 

Regiunea Mediteraneană reprezintă o zonă de importanţă strategică pentru UE. 

Parteneriatul euro-mediteranean / Procesul Barcelona cuprinde statele UE+10 state partenere: Magreb (Maroc, Algeria, Tunisia), Mashreq (Egipt, Iordania, Siria, Liban, Autoritatea Palestiniană), Israel, Turcia (Cipru şi Malta, prin accederea la UE, acţionează dintr-o nouă perspectivă). Libia are statut de observator la anumite reuniuni. 

Dimensiunile politicii euro-mediteraneene în cadrul EUROMED sunt direcţionate în trei domenii: politică şi securitate, economie-finanţe, social-cultural. 

Instrumentele principale ale dimensiunii bilaterale a Parteneriatului Euro-Mediteranean sunt Acordurile de Asociere între UE şi statele partenere. 

Pentru prima dată şi pentru aniversarea a 10 ani de la desfăşurarea Conferinţei euro-mediteraneene de la Barcelona, statele membre ale Procesului de la Barcelona s-au întâlnit în cadrul unui summit desfăşurat la nivel de şefi de state şi de guverne. Summit-ul de la Barcelona a avut loc sub preşedinţia Uniunii Europene deţinute de Marea Britanie, iar Spania, care a jucat un rol activ în derularea Procesului, a fost aleasă ca ţară gazdă. Mai mult, Uniunea Europeană a declarat anul 2005 ca an Mediteranean.

Noile realităţi ale secolului XXI au făcut necesară revizuirea Declaraţiei de la Barcelona şi crearea unui Plan de Acţiune (bazat pe rezultatele pozitive obţinute de Planul de Acţiune de la Valencia), care aveau ca fundament patru importante paliere:

· Pace, Securitate, Stabilitate, Buna Guvernare şi Democraţia.  Implică consolidarea principiilor democratice comune prin măsuri concrete pentru a răspunde noilor ameninţări, cum sunt lupta împotriva terorismului sau armele de distrugere în masă. 

· Dezvoltare Economică Durabilă şi Reformă. Implică modernizarea structurilor economice, creşterea şi dezvoltarea durabilă. Metodele folosite pentru utilizarea ajutoarelor financiare pentru statele de pe coasta de sud a Mediteranei vor fi reevaluate şi implementate, iar sprijinul acordat  sectorului privat va fi mai puternic. 

· Educaţie şi Schimburi Culturale. Implică participarea societăţii civile în fiecare proces, aceasta având un rol esenţial în cadrul schimburilor mutuale interculturale. Contribuţiile pentru o mai bună înţelegere interculturală vor fi acordate prin recent creata Fundaţie Anna Lindh Euro-Mediterranean pentru Dialog între Culturi (cu directoratul în Alexandria), unde Spania este principalul contributor individual. 

· Justiţie, Securitate, Migraţie şi Integrare Socială. Valoarea crescută a fluxurilor migratorii a determinat dezvoltarea cooperării în aceste sectoare de mare importanţă, unde intensificarea acţiunilor concertate este necesară.



  2. Documentele summit-ului

În cadrul reuniunii au fost prezentate textele finale ale Declaraţiei privind combaterea terorismului, precum şi ale Programului EUROMED pentru următorii 5 ani.

2.1. Declaraţia privind combaterea terorismului

Declaraţia privind combaterea terorismului menţionează că statele membre ale Parteneriatului euro-mediteranean, ţinând cont de principiile şi obiectivele Declaraţiei de la Barcelona sunt îngrijorate de ameninţările teroriste care pun în pericol viaţa cetăţenilor lor şi care încalcă serios drepturile omului. Va fi consolidată cooperarea şi coordonarea între state pentru a răspunde noilor modificări globale ale mediului internaţional. A fost condamnat terorismul sub toate formele sale şi, de asemenea, a fost manifestată hotărârea statelor participante de a eradica sursele de finanţare ale acestui flagel. Răspunsul statelor la ameninţările teroriste trebuie să fie proporţional, dar solid ancorat în sistemul juridic naţional şi internaţional, respectând drepturile omului şi libertăţile fundamentale.

De asemenea, statele, prin reprezentanţii lor, şi-au luat obligaţia de a îndeplini următoatele puncte, considerate de importanţă majoră în această privinţă: 

-  implementarea tuturor rezoluţiilor Consiliului de Securitate al ONU cu referire la problematica terorismului, în concordanţă cu Carta Naţiunilor Unite şi dreptului internaţional şi umanitar;

- ratificarea şi implementarea tuturor celor 13 Convenţii ale Naţiunilor Unite referitoare la contra-terorism;

- încurajarea implementării standardelor stabilite de Forţa de Acţiune Financiară (Financial Action Task Force);

- schimbul voluntar de informaţii în privinţa teroriştilor şi a reţelelor teroriste care îi susţin, în acord cu dreptul naţional şi internaţional;

- activităţi comune, cooperare operativă şi efectivă, în acord cu dreptul internaţional şi naţional pentru distrugerea reţelelor şi deferirea justiţiei a persoanelor implicate în activităţi teroriste;

· neacordarea dreptului de azil persoanelor implicate în activităţi teroriste;


  - asigurarea de expertize în domeniul celor mai bune practici de combatere a terorismului, pe bază de voluntariat, inclusiv prin asistenţă tehnică; 


  - asigurarea respectului pentru drepturile omului în lupta contra terorismului, în acord cu prevederile dreptului internaţional;


  - organizarea, sub auspiciile Organizaţiei Naţiunilor Unite, a unei conferinţe la nivel înalt care să formuleze un punct de vedere internaţional în privinţa terorismului în toate formele sale de manifestare, urmată de un acord asupra unei convenţii asupra terorismului internaţional.


De asemenea, în declaraţie este reiterat faptul că terorismul nu are nici o justificare, iar dacă se doreşte, pe termen lung, ca instituţiile internaţionale şi guvernele să fie capabile să stopeze acest fenomen, este necesar să se analizeze cauzele. Statele participante şi-au luat angajamentul să facă tot ce le stă în putinţă pentru a rezolva conflictele, să stopeze tendinţele de ocupaţie, să reducă sărăcia, să promoveze buna guvernanţă şi drepturile omului, să îmbunătăţească relaţiile interculturale şi să asigure respectul pentru toate religiile. Se consideră că acest tip de acţiuni vor servi direct intereselor statelor şi cetăţenilor din regiunea            Euro-Mediteraneană şi vor acţiona împotriva intereselor teroriştilor şi reţelelor lor.


Statele participante au confirmat, de asemenea, că:

· vor condamna terorismul sub toate formele lui de manifestare;

· resping orice asociere a terorismului cu o naţiune, o cultură sau o religie;

· interzic şi reping orice incitare la acte teroriste, prin adoptarea unor măsuri potrivite şi în concordanţă cu dreptul internaţional şi cu  legislaţia naţională a fiecărui stat;

· vor acţiona împreună pentru a adopta o Convenţie comprehensivă  asupra terorismului internaţional, care să includă o definiţie conformă cu prevederile juridice pentru actelor teroriste, înainte de cea de-a 60-a sesiune a Adunării Generale a Naţiunilor Unite;

· încurajează toleranţa, moderaţia, dialogul şi bunele relaţii între societăţi;

· îşi vor coordona acţiunile pentru a identifica factorii care contribuie la escaladarea ameninţărilor teroriste şi vor împărtăşi între ele experienţa şi expertiza în privinţa comportamentelor de tip terorist, pentru a le contracara.


Textul declaraţiei confirmă paşii semnificativi făcuţi în ultimii ani în privinţa protecţiei aeronavelor, menţionând că trebuie făcuţi paşi importanţi în domeniul securităţii maritime. Trebuie, de asemenea, ca statele să coopereze pentru a reduce consecinţele atacurilor teroriste, prin tehnică şi strategie corespunzătoare, luând în considerare lecţiile date de precedentele atacuri. Vor fi, de asemenea, consolidate mecanismele naţionale şi colective de contracarare a terorismului.

2.2. Programul de lucru pentru următorii 5 ani


Cu acelaşi prilej a fost lansat Programul de lucru pentru următorii 5 ani, program al cărui principal obiectiv este acela de a implementa strategia propusă prin Declaraţia de la Barcelona din 1995, ceea ce va avea un impact pozitiv asupra cetăţenilor din regiunea euro-mediteraneană şi va mări vizibilitatea Parteneriatului. Programul, asemenea Planului de Acţiune privind Politica Europeană de Vecinătate şi Acordurilor de Asociere, va beneficia de asistenţă tehnică şi financiară prin Programul MEDA
, Instrumentul European de Vecinătate şi Parteneriat (ENPI), contribuţii bilaterale ale statelor membre, FEMIP
 şi alte instrumente financiare relevante.


  Pe toate cele patru paliere ale Parteneriatului au fost discutate aspecte importante ale desfăşurării acestuia, propunându-se, totodată, modalităţi de implementare a acţiunilor comune care vor fi desfăşurate. 

2.2.1. Parteneriat Politic şi de Securitate   

Statele s-au angajat să se implice în rezolvarea conflictului israeliano-arab, să promoveze pacea, o securitate stabilă în bazinul euro-mediteranean, prin măsuri de parteneriat, proiecte regionale comune, dezvoltare durabilă şi consolidarea forţei legilor, democraţiei şi respectului pentru drepturile omului.

De asemenea, membrii Parteneriatului euro-mediteranean vor acţiona pentru:

a) Extinderea pluralismului politic şi participării cetăţeneşti, în mod particular al tinerilor şi femeilor, prin promovarea unui mediu politic competitiv şi corect, veghiând la desfăşurarea unor alegeri libere şi corecte;

b) motivarea cetăţenilor pentru ca aceştia să participe la luarea deciziilor la nivel local, inclusiv prin măsuri de descentralizare a guvernanţei, managementul afacerilor publice şi asigurarea de servicii publice;

c) creşterea participării femeilor la luarea deciziilor, inclusiv prin promovarea lor în poziţii importante în domenii precum politica, viaţa socială, culturală sau economică;

d) asigurarea libertăţii de expresie şi de asociere prin facilităţile oferite de serviciile independente de consultanţă şi creşterea accesului la informaţie pentru toţi cetăţenii;

e) întărirea societăţii civile în acord cu legislaţiile naţionale şi creşterea eficienţei acesteia inclusiv prin relaţiile cu guvernele şi cu parlamentele naţionale;   

f) implementarea Cartei Regionale a Naţiunilor Unite şi a convenţiilor asupra drepturilor politice, sociale şi economice, precum şi ratificarea altor instrumente privind acest domeniu.

Pentru îndeplinirea acestor obiective:

a) UE va coopera cu partenerii săi pentru promovarea şi susţinerea reformelor politice pe baza principiilor universale, valorilor cuprinse în Planul de Acţiune pentru Politica de Vecinătate, în concordanţă cu priorităţile naţionale;

b) în acest context, UE va întocmi Facilităţi financiare substanţiale, susţinând în acest fel partenerii mediteraneeni în derularea reformelor naţionale;

c) partenerii euro-mediteraneeni vor respecta standardele acordurilor încheiate în observarea alegerilor. În acest context, vor analiza posibilitatea desfăşurării de acţiuni de voluntariat comune şi a schimburilor de experienţă în domeniul electoral;

d) de asemenea, vor adânci dialogul asupra problematicii drepturilor omului, cu respectarea cadrului Acordurilor de Asociere; reprezentanţii în misiunile permanente la Naţiunilor Unite vor urmări schimbul informal de opinii din cadrul reuniunilor Comisiei Naţiunilor Unite pentru Drepturile Omului şi cele ale Adunării Generale a Naţiunilor Unite;

e) Partenerii euro-mediteraneeni vor lua măsurile necesare pentru asigurarea egalităţii, protecţia drepturilor femeii, precum şi prevenirea oricăror forme de discriminare;

f) vor fi desfăşurate acţiuni pentru implementarea Codului de Acţiuni pentru Prevenirea Terorismului;

Partenerii euro-meditaneeni vor dezvolta dialogul asupra ESDP
 şi problemelor de securitate, urmărind consolidarea cooperării, pe baza voluntariatului, în domeniul prevenirii conflictelor, al încheierii de parteneriate, managementului crizelor, protecţiei civile şi prevenirii dezastrelor naturale. Uniunea Europeană este pregătită să examineze măsurile de asistenţă tehnică acordate în misiunile de  deminare.

2.2.2. Dezvoltare socio-economică şi reformă durabile

Statele membre ale Parteneriatului vor acţiona împreună pentru crearea de oportunităţi în piaţa muncii care să absoarbă numărul mare de tineri din regiune, pentru reducerea ratei sărăciei şi creşterea PIB-ului pe cap de locuitor prin următoarele mijloace:

a)  îmbunătăţirea climatului de afaceri, în particular pentru întreprinderile mici şi mijlocii, inclusiv prin reducerea reglementărilor şi a obstacolelor administrative care există în  crearea şi desfăşurarea afacerilor;

b)  mărirea accesului sectorului privat la creditele bancare prin consolidarea şi liberalizarea sectorului financiar, îmbunătăţirea supravegherii financiare şi facilitarea cooperărilor între instituţiile financiare;

c)   îmbunătăţirea managementului şi a modernizării instituţiilor publice;

d) consolidarea stabilităţii macroeconomice şi îmbunătăţirea managementului privind finanţele publice;

e) consolidarea sistemului de protecţie socială pentru asigurarea standardelor de bază pentru persoanele cele mai vulnerabile;

f) dezvoltarea structurilor naţionale în domeniul cercetării ştiinţifice, tehnologice şi al inovaţiilor, prin accesul la programele şi instituţiile europene, pentru a dezvolta societatea bazată pe cunoaştere;

g) o mai bună incluziune socială, în particular pentru a răspunde consecinţelor restructurărilor;

h) un mai mare procent de femei incluse în piaţa muncii;

i) creşterea productivităţii muncii printr-un mai mare acces la pregătirea tehnică şi vocaţională şi prin încurajarea de schimburi tehnologice între partenerii europeni; creşterea rolului sectorului privat în finanţarea şi pregătirea la locul de muncă;

 j) mărirea nivelului de investiţii interne şi a celor străine, în mod special în sectoarele nepetroliere;

k) creşterea forţei de muncă angajată în sectorul privat;

l) întărirea cooperării regionale între zonele nord-sud şi sud-sud prin asistenţa financiară mutuală.

Pentru atingerea acestor obiective şi pe baza Declaraţiei de la Barcelona, partenerii euro-mediteraneeni au decis:

a) întocmirea şi implementarea unui plan de acţiune, componentele sale fiind urmărite într-un mod strict, în concordanţă cu prevederile Acordurilor de Asociere, pentru a crea, până în 2010 o zonă de Piaţă Liberă. Acest plan include:

i) liberalizarea progresivă a pieţei în domeniul agricol, procesării produselor agricole şi produselor piscicole, cu posibilitatea existenţei unor perioade de graţie şi a unui număr de excepţii în aplicarea calendarului pentru o implementare asimetrică graduală, ţinând seama de diferenţele şi caracteristicile individuale ale sectoarelor agricole naţionale, în baza Acordului de Asociere EUROMED şi Acordurilor regionale de liber schimb, în acord cu Planul de Acţiune de la Rabat. Aspectele netarifare în liberalizarea pieţei agricole vor fi în concordanţă cu dezvoltarea rurală, productivitatea şi calitatea, precum şi cu dezvoltarea durabilă. Negocierile între statele partenere vor fi demarate cât de curând posibil;

ii) liberalizarea progresivă a pieţei serviciilor va ţine seama de Cadrul Protocolului adoptat la Istanbul în 2004, în ideea începerii de negocieri între statele partenere, cât mai curând posibil, pe baza voluntariatului, asupra acordurilor privind serviciile;

b) promovarea acordurilor regionale şi bilaterale în domeniul pieţei; demersuri pentru intrarea în vigoare a Acordului de la Agadir, cel mai târziu la finele anului 2005;

c) utilizarea avantajelor oferite prin adoptarea Protocolului                       pan-euro-mediteranean pentru promovarea integrării intra şi inter-regionale;

d) armonizarea standardelor, legislaţiilor privind domeniul tehnic şi promovarea asistenţei aşa cum au fost ele descrise de Acordurile de Acceptare şi Cooperare privind Produsele Industriale (ACAAs), precum şi eliminarea obstacolelor tehnice privind comerţul, până cel mai târziu în anul 2010;

e) evaluarea, în anul 2006, a posibilităţii integrării în capitalul majoritar al Băncii Europene de Investiţii a FEMIP, pe baza evaluării performanţelor fondului;

f) aplicarea principiilor menţionate în Carta euro-mediteraneană privind Întreprinderile şi evaluarea implementării acestora;

g) măsuri de promovare a condiţiilor pentru creşterea semnificativă a ratei europene a investiţiilor pentru statele partenere;

h) încurajarea creşterii ratei investiţiilor în regiuni prin programe şi reţele regionale. Înfiinţarea unui grup ad hoc pentru examinarea metodelor prin care pot fi crescute transferurile de investiţii în regiunea mediteraneană şi monitorizarea progreselor în această direcţie;

i) creşterea impactului analizelor asupra reformelor economice şi cooperării din regiune;

j) promovarea durabilă a mediului şi implementarea Strategiei Mediteraneene pentru Dezvoltarea Durabilă. Ecologizarea regiunii (inclusiv reducerea poluării datorate emisiilor industriale, sau apelor reziduale urbane) până în 2020, pe baza recomandărilor Miniştrilor Mediului EUROMED, a Planului Mediteranean de Acţiune UNEP şi MSSD, cu ajutorul unor resurse financiare şi tehnice adecvate. Schimburi de experienţă privind dezvoltarea durabilă cu experţi din regiunile Mării Baltice, Mării Mediterane şi Mării Negre.

k) dezvoltarea cercetării tehnologice şi ştiinţifice, a inovaţiilor şi facilitarea transferului de tehnologie în acord cu legislaţiile naţionale; implementarea recomandării Conferinţei Ministeriale EUROMED de la Dundalk din 2005 privind tehnologia informaţiei şi comunicaţiilor (ICT); extinderea Programului Eureka în toate statele partenere;

l) desfăşurarea, până în 2007, a cel puţin 2 proiecte care să implementeze metodologia folosită de Politica Regională Europeană în 2 regiuni pilot din partea de sud a regiunii şi utilizarea rezultatelor în viitoare recomandări pentru proiecte ulterioare;

m) dezvoltarea infrastructurii reţelelor regionale de transport şi propunerea unui set de recomandări la Conferinţa Ministerială EUROMED privind transportul care se va desfăşura în decembrie 2005 la Marrakech, pentru întărirea cooperării;

n) implementarea proiectelor sub-regionale privind energia, care să încurajeze piaţa energiei în regiunea euro-mediteraneană, inclusiv integrarea progresivă a reţelei de electricitate Mashrek-Maghreb în reţeaua europeană de electricitate; integrarea reţelelor de gaze naturale din Orientul Apropiat, cooperarea în domeniul energetic între Israel şi Autoritatea Palestiniană;

o) cooperarea pentru creşterea impactului creării de locuri de muncă în domeniul turismului, infrastructurii interculturale;

p) promovarea unei cooperări reale, ca factor esenţial în progresul social şi economic;

2.2.3. Educaţie şi Schimburi Socio-Culturale

Recunoscând rolul important al educaţiei pentru dezvoltarea politică, socială şi economică, participanţii la reuniune au solicitat accesul echitabil la o educaţie de calitate, potrivit prevederilor Obiectivelor de Dezvoltare ale Mileniului. Partenerii euro-mediteraneeni vor lua măsuri în ceea ce priveşte: 

- reducerea la jumătate a numărului de persoane analfabete, până în 2010;

- asigurarea de şanse egale pentru accesul la un învăţământ de calitate la toate nivelele, până în 2015;

- asigurarea că, până în 2015, toţi copiii îşi vor termina şcoala elementară;   
- reducerea disparităţilor privind cunoştinţele acumulate între statele euro-mediteraneene, prin implementarea unui standard educaţional recunoscut la nivel internaţional;

· creşterea procentului de absolvenţi la diferite nivele educaţionale pentru tinerii cu nevoi speciale;

· creşterea numărului de angajaţi cu studii superioare, prin aplicarea unui program de educaţie şi de cercetare eficient;
· îmbunătăţirea cunoştinţelor despre diferitele culturi şi civilizaţii din regiune, inclusiv conservarea şi restaurarea moştenirilor culturale.

În ceea ce priveşte contribuţia partenerilor euro-mediteraneeni, pentru atingerea acestor obiective se va avea în vedere:


- creşterea semnificativă a fondurilor alocate educaţiei în regiunea Mediteranei prin asistenţa UE şi a planurilor naţionale ale statelor membre;


- creşterea numărului de şcoli şi reabilitarea celor existente prin eforturile comunităţilor locale;


- extinderea măsurilor pentru eradicarea analfabetismului în rândul adulţilor şi, în special, al femeilor;


- sporirea oportunităţilor în domeniul educaţiei pentru femei;


- creşterea calităţii activităţii desfăşurate pentru educaţia primară, secundară şi perfecţionare, prin creşterea eficienţei sistemului şcolar, promovarea inovaţiilor şi autocunoaşterii, urmărind pregătirea profesorilor, utilizarea materialelor educaţionale, a tehnologiei informaţiei şi a sistemului e-learning, precum şi prin monitorizarea şi sprijinirea participărilor la evaluarea internaţională;


- sprijinirea pieţei muncii prin reforma Sistemului de Pregătire Tehnică şi de Educaţie Vocaţională, ceea ce conduce la implicarea reprezentanţilor din industrie şi comerţ;


- asigurarea de capacităţi sporite universităţilor şi instituţiilor de învăţământ superior, inclusiv prin încurajarea creării de reţele între diferite structuri de învăţământ din regiunea euro-mediteraneană, precum şi creşterea standardelor  programelor desfăşurate pentru ocuparea pieţei muncii;


- introducerea unui standard de educaţie comun tuturor statelor euro-mediteraneene, creşterea rolului învăţământului la distanţă şi a schimburilor de studenţi;


- creşterea numărului de utilizatori de internet şi crearea unei Biblioteci Virtuale pentru accesarea cărţilor, publicaţiilor şi documentelor în limba arabă, precum şi traducerea acestor materiale în limbile statelor europene;

· sprijinirea activităţii desfăşurate de Fundaţia Euro-Mediteraneană, Anna Lindh, în domeniul schimburilor culturale între popoare la diferite nivele ;

· creşterea rolului societăţii civile în parteneriatul EUROMED.

· întărirea dialogului dintre tineri prin intermediul Platformei EUROMED a Tinerilor;


  - creşterea cooperării pentru combaterea discriminării, rasismului şi xenofobiei şi pentru creşterea toleranţei şi respectului pentru toate religiile şi culturile;

- creşterea rolului mass-media pentru dezvoltarea dialogului intercultural.


2.2.4. Migraţie, integrare socială, justiţie şi securitate


Recunoaşterea faptului că migraţia, integrarea socială, justiţia şi securitatea sunt teme de interes pentru parteneri, va conduce la:


- promovarea oportunităţilor pentru migraţia legală, acordarea de facilităţi pentru muncă şi recunoaşterea faptului că aceasta constituie un factor de creştere economică şi o modalitate de strângere a legăturii dintre state, tratamentul corect şi implementarea politicilor pentru migraţie legală şi pentru facilitarea transferului de specialişti;


  - reducerea semnificativă a nivelului de migraţie ilegală, a traficului de fiinţe umane şi a pierderii de vieţi omeneşti în situaţiile de trecere frauduloasă a frontierelor;


  - continuarea eficientizării justiţiei şi acordarea de facilităţi pentru accesul migranţilor la justiţie;

· creşterea cooperării judiciare, inclusiv pentru controlul frontierelor;


- găsirea de soluţii pentru situaţiile în care se dispută custodia copiilor proveniţi din căsătorii mixte şi încurajarea cooperării între state, potrivit principiilor Convenţiei ONU privind Drepturile Copiilor (1989);


  - ratificarea convenţiilor ONU privind combaterea crimei organizate şi a traficului şi consumului de droguri.

Pentru atingerea acestor obiective, partenerii euro-mediteraneeni vor întreprinde:

· organizarea de reuniuni ministeriale pentru analiza problemei migraţiei;


  - dezvoltarea mecanismelor de cooperare pentru coordonarea fluxurilor migratorii, dialogul cu ţările de origine ale persoanelor care migrează şi acordarea de asistenţă acestora;


  - crearea unor canale sigure şi ieftine pentru transferul de bani al migranţilor în ţările lor de origine;


  - dezvoltarea de asistenţă acordată de statele naţionale către migranţi şi integrarea acestor persoane;


  - intensificarea cooperării pentru stoparea migraţiei ilegale. Aceasta trebuie să cuprindă negocierea acordurilor de readmisie, lupta împotriva traficului de fiinţe umane, managementul fenomenului migraţionist;


  - dezvoltarea asistenţei juridice, implementarea unui program EUROMED în acest domeniu, precum şi a altor acorduri multilaterale şi bilaterale între parteneri;


  - dezvoltarea cooperării între structurile de poliţie şi a unui program EUROMED în acest domeniu, cu sprijinul INTERPOL.

	� Membri cu drepturi depline ai Parteneriatului de la Barcelona sunt cele 25 de state membre ale UE, 10 state din partea de sud a bazinului Mediteranean (Algeria, Palestinian Authority, Egypt, Israel, Jordan, Liban, Maroc, Syria, Tunisia şi Turcia (membră a Parteneriatului Euro-Mediteranean, stat care a demarat negocierile de aderare la UE la 3 octombrie a.c.), România şi Bulgaria care au semnat deja Acordul de Aderare la UE, Croaţia, stat candidat la aderare care a deschis negocierile la 3 octombrie a.c., Parlamentul European, Comisia Europeană, şi Secretariatul General al Consiliului EU. Procesul de la Barcelona include 6 membri şi instituţii care au statut de observator permanent (Libia, Mauritania, Secretariatul General al Ligii Arabe), precum şi observatori invitaţi, precum Banca Europeană de Investiţii, Uniunea Arabă Magrebiană, Fundaţia Anna Lindh pentru dialog intercultural, Comitetul Economic şi Social sau Consiliul Economic şi Social EUROMED . 


� Principalul instrument financiar care susţine implementarea Parteneriatului Euro-Mediteranean – Asistenţa pentru parteneriatul euro-mediteranean - (Mediterranean European Development Assistance) 


� Facilitatea pentru Parteneriatul euro-mediteranean în domeniul Investiţiilor (The Facility for Euro-Mediterranean Investment and Partnership), parteneriat financiar al UE cu statele vecine din regiunea mediteraneană. 


� Politica Europeană de Securitate şi Apărare (European Security and Defence Policy)

